In nomine sancte et individue Trinitatis. Ego Guillelmus comes Nivernensis, notum fieri volo tam presentibus quam futuris S. matris ecclesie filiis, quod canonci B. Stephani Prothomartyris, in bosco de Tul, usuarium suum habebant, et placuit patri meo boscum hebergiare, et sic factum est. Canonici vero usuarium quod in predicto bosco habebant, tali modo amiserunt. Unde ego Guillelmus comes filius ejus valde pertimescens, ne anima patris mei pro tali facto periclitaretur, aut aliquod damnum incurreret, quicquid habebam a via qua itur ad stagnum usque ad Monestal, videlicet boscum, atque justitiam, et quicquid ibi habebant totum memoratis canonicis B. Prothomartyris Stephani, sine aliqua retentione donavi, et in perpetuum possidere concessi. Ut autem hoc ratum et inviolabile firma stabilitate permaneat, litterarum mearum annotatione, et sigilli mei impressione signavi. Hujus rei testes sunt, Hugo Senonensis archiepiscopus, Alanus Autissiodorensis episcopus, Guido prepositus S. Stephani, Guillelmus decanus, Stephanus cellerarius, Garnerius seneschallus, Odo de Pogeyo. Actum est hoc Autissiodori, anno ab Incarnatione Domini, millesimo centesimo sexagesimo primo, regnante Ludovico piissimo rege Francorum.